## Pravilnik o posebnim uvjetima za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima

### NN 51/2011 (4.5.2011.), Pravilnik o posebnim uvjetima za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima

MINISTARSTVO POLJOPRIVREDE, RIBARSTVA I RURALNOG RAZVOJA

1132

Na temelju članka 84. stavka 5. Zakona o hrani (»Narodne novine« br. 46/07), ministar poljoprivrede, ribarstva i ruralnog razvoja donosi

PRAVILNIK

O POSEBNIM UVJETIMA ZA UVOZ HRANE I HRANE ZA ŽIVOTINJE PODRIJETLOM ILI ISPORUČENE IZ JAPANA NAKON INCIDENTA U NUKLEARNOJ ELEKTRANI FUKUSHIMA[[1]](#footnote-29081-1)

I. OPĆE ODREDBE

Predmet Pravilnika

Članak 1.

Ovim se Pravilnikom propisuju posebni uvjeti za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima.

Članak 2.

(1) Odredbe ovoga Pravilnika primjenjuju se na hranu i hranu za životinje koja je podrijetlom ili isporučena iz Japana.

(2) Odredba stavka 1. ovoga članka ne odnosi se na hranu i hranu za životinje koja je izvezena iz Japana prije 28. ožujka 2011. godine ili koja je požnjevena i/ili prerađena prije 11. ožujka 2011. godine.

II. POSEBNE ODREDBE

Izjava

Članak 3.

(1) Odredbe ovoga Pravilnika primjenjuju se na sve pošiljke hrane i hrane za životinje iz članka 2. ovoga Pravilnika.

(2) Pošiljkama hrane i hrane za životinje iz članka 2. ovoga Pravilnika ulazak u carinsko područje Republike Hrvatske dozvoljen je samo preko graničnih prijelaza utvrđenih ovim Pravilnikom.

(3) Popis graničnih prijelaza preko kojih je dozvoljen unos hrane i hrane za životinje iz članka 2. ovoga Pravilnika nalazi se u Dodatku 1. koji je tiskan uz ovaj Pravilnik i njegov je sastavni dio.

(4) Svaku pošiljku hrane i hrane za životinje iz članka 2. ovoga Pravilnika mora pratiti Izjava za uvoz hrane i hrane za životinje iz Japana u Republiku Hrvatsku (u daljnjem tekstu: Izjava) kojom se potvrđuje da:

– je hrana ili hrana za životinje požnjevena i/ili prerađena prije 11. ožujka 2011. godine, ili

– hrana ili hrana za životinje nije podrijetlom ili isporučena iz prefektura Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo i Chiba, ili

– u slučaju da je hrana ili hrana za životinje podrijetlom ili isporučena iz prefektura Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo i Chiba, ista ne smije sadržavati količine radionuklida joda-131, cezija-134 i cezija-137 veće od onih koje su propisane u Dodatku 3. koji je tiskan uz ovaj Pravilnik i njegov je sastavni dio. Ova odredba se primjenjuje na hranu i hranu za životinje koja je podrijetlom i iz priobalnih voda tih prefektura.

(5) Obrazac Izjave nalazi se u Dodatku 2. koji je tiskan uz ovaj Pravilnik i njegov je sastavni dio.

(6) Izjava mora biti potpisana od ovlaštenog predstavnika nadležnog tijela Japana te ju mora pratiti Analitičko izvješće ukoliko se radi o hrani i hrani za životinje iz treće alineje stavka 4. ovoga članka.

Identifikacija

Članak 4.

Svaka pošiljka hrane i hrane za životinje iz članka 2. ovoga Pravilnika mora biti označena oznakom koja odgovara oznaci navedenoj na Izjavi, Analitičkom izvješću koji sadrži rezultate uzorkovanja i laboratorijskog ispitivanja, Zdravstvenom certifikatu kao i trgovačkim dokumentima koji prate pošiljku.

Prethodna obavijest o pošiljci

Članak 5.

(1) Subjekt u poslovanju s hranom i hranom za životinje ili njegov predstavnik odgovoran za pošiljku mora graničnoj službi tijela nadležnog za provođenje službene kontrole hrane i hrane za životinje na graničnom prijelazu dostaviti prethodnu obavijest o dolasku pošiljke na granični prijelaz za svaku pošiljku hrane i hrane za životinje iz članka 2. ovoga Pravilnika.

(2) Subjekt u poslovanju s hranom i hranom za životinje ili njegov predstavnik odgovoran za pošiljku mora prethodnu obavijest o dolasku pošiljke iz stavka 1. ovoga članka dostaviti najmanje dva radna dana prije fizičkog dolaska pošiljke na granični prijelaz iz članka 3. stavka 3. ovoga Pravilnika.

Službene kontrole

Članak 6.

(1) Osoba ovlaštena za provođenje službene kontrole na graničnom prijelazu mora provesti dokumentacijski i identifikacijski pregled svih pošiljaka hrane i hrane za životinje iz članka 2. ovoga Pravilnika.

(2) Osoba ovlaštena za provođenje službene kontrole na graničnom prijelazu mora provesti fizički pregled pošiljaka hrane i hrane za životinje iz članka 2. ovoga Pravilnika uključujući i laboratorijsko ispitivanje na prisutnost joda-131, cezija-134 i cezija-137 na najmanje 10% pošiljaka iz članka 3. stavka 4. treće alineje i na najmanje 20% pošiljaka iz članka 3. stavka 4. druge alineje ovoga Pravilnika.

(3) Do dobivanja rezultata laboratorijskih ispitivanja pošiljke mogu biti zadržane pod službenom kontrolom najviše pet radnih dana.

(4) U svrhu puštanja pošiljke u slobodni promet, subjekt u poslovanju s hranom ili hranom za životinje ili njegov predstavnik mora carinskoj službi predočiti Izjavu potvrđenu od strane osobe ovlaštene za provođenje službene kontrole na graničnom prijelazu da su završene sve službene kontrole iz stavka 1. i 2. ovoga članka i da su dobiveni zadovoljavajući rezultati fizičkih pregleda, ukoliko su takvi pregledi bili zahtijevani.

Naknade za službene kontrole pri uvozu

Članak 7.

Subjekt u poslovanju s hranom i hranom za životinje ili njegov predstavnik odgovoran za pošiljku obvezan je platiti sve naknade za službene kontrole iz članka 6. stavka 1., 2. i 3. ovoga Pravilnika i troškove koji su rezultat svih mjera u slučaju neudovoljavanja.

Neudovoljavanje

Članak 8.

(1) Hrana i hrana za životinje podrijetlom ili isporučena iz Japana koja ne udovoljava najvećim dopuštenim razinama radioaktivne kontaminacije navedenim u Dodatku 3. ovoga Pravilnika ne smije se staviti na tržište.

(2) Hrana i hrana za životinje iz stavka 1. ovoga članka odnosno hrana i hrana za životinje koja ne udovoljava zahtjevima mora se neškodljivo zbrinuti ili vratiti u zemlju podrijetla.

Izvješće

Članak 9.

(1) Ministarstvo poljoprivrede, ribarstva i ruralnog razvoja će redovito izvješćivati Europsku komisiju o svim rezultatima laboratorijskih ispitivanja kroz sustav brzog uzbunjivanja za hranu i hranu za životinje (RASFF).

(2) Državni zavod za radiološku i nuklearnu sigurnost će redovito izvješćivati Europsku komisiju o svim rezultatima laboratorijskih ispitivanja kroz sustav European Union's Urgent Radiological Information Exchange system (ECURIE).

(3) U svrhu izvješćivanja Europske komisije putem sustava RASFF i ECURIE, Uprava za veterinarske inspekcije Ministarstva poljoprivrede, ribarstva i ruralnog razvoja i Uprava za sanitarnu inspekciju Ministarstva zdravstva i socijalne skrbi moraju Upravi za sigurnost i kakvoću hrane Ministarstva poljoprivrede, ribarstva i ruralnog razvoja i Državnom zavodu za radiološku i nuklearnu sigurnost redovito dostavljati podatke o svim rezultatima laboratorijskih ispitivanja provedenih temeljem ovoga Pravilnika.

III. PRIJELAZNE I ZAVRŠNE ODREDBE

Članak 10.

(1) Ovaj Pravilnik stupa na snagu danom objave u »Narodnim novinama«.

(2) Odredbe ovoga Pravilnika primjenjivat će se od dana stupanja na snagu do 30. lipnja 2011. godine i ažurirat će se mjesečno na temelju dobivenih rezultata laboratorijskih ispitivanja.

Klasa: 310-26/11-01/86

Urbroj: 525-13-1-0559/11-8

Zagreb, 2. svibnja 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

DODATAK 1.

POPIS GRANIČNIH PRIJELAZA PREKO KOJIH JE DOZVOLJEN UNOS HRANE I HRANE ZA ŽIVOTINJE IZ ČLANKA 2. OVOGA PRAVILNIKA

Granični prijelazi za uvoz hrane i hrane za životinje iz članka 2. ovoga Pravilnika su sljedeći:

**1. Cestovni granični prijelazi:**

1.1. Bajakovo

1.2. Karasovići

1.3. Metković

1.4. Stara Gradiška

1.5. Bregana

1.6. Goričan

1.7. Rupa

1.8. Macelj

**2. Pomorski granični prijelazi:**

2.1. Luka Ploče

2.2. Luka Rijeka

**3. Zrakoplovni granični prijelazi:**

3.1. Zračna luka Zagreb

U svrhu puštanja pošiljke u slobodni promet postupak carinjenja se provodi na carinskim ispostavama definiranim trenutno važećim propisima.

DODATAK 2.

IZJAVA ZA UVOZ U REPUBLIKU HRVATSKU HRANE I HRANE ZA ŽIVOTINJE IZ ČLANKA 2. OVOGA PRAVILNIKA

Izjava za uvoz hrane i hrane za životinje iz Japana u Republiku Hrvatsku/Declaration for the import into the Republic of Croatia of food and feed from Japan

Oznaka pošiljke/Consignment code: ……….Broj izjave/Certificate number: ……....

U skladu s odredbama Pravilnika o posebnim uvjetima za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima/According to the provisions of the Ordinance on imposing special conditions governing the import of feed and food originating in or consigned from Japan following the accident at the Fukushima nuclear power station.

…………………………………………………………………….........

..........................................……......................... (nadležno tijelo iz članka 3. stavka 6. Pravilnika/competent authority referred to in Article 3 (6))

IZJAVLJUJE da/DECLARES that the …………………………………

………….………….…………...……….………….……….…… (hrana i hrana za životinje iz članka 2. Pravilnika/food and feed referred to in Article 2) iz ove pošiljke sastavljena od:/of this consignment composed of: ………….………….…………...……….………….………………… (opis pošiljke, hrana ili hrana za životinje, broj i vrsta pakovina, bruto ili neto masa/description of consignment, product, number and type of packages, gross or net weight)

utovarena u/embarked at ……………………………………...............................................................…(mjesto utovara/embarkation place)

dana/on…………………….....(datum utovara/date of embarkation)

od strane/by…………………………….(identifikacija prijevoznika/identification of transporter)

koja ide u/going to……………………………(mjesto i država odredišta/place and country of destination)

koja dolazi iz objekta/which comes from the establishment ………………….…………………….……………………………………….. (naziv i adresa objekta/name and address of establishment)

☐ bila požnjevena i/ili prerađena prije 11. ožujka 2011. godine/has been harvested and/or processed before 11 March 2011

☐ nije podrijetlom ili isporučena iz prefektura: Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo i Chiba/is originating in or consigned from a prefecture other than Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo i Chiba

☐ podrijetlom ili isporučena iz prefektura: Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo i Chiba i da je uzorkovana dana/is originating in or consigned from the prefectures Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo i Chiba and has been sampled on (date)……………………………….

te podvrgnuta laboratorijskom ispitivanju dana/subjected to laboratory analysis on (date) ……………………………….......................

u/in the………………………………....………………………………………………………………... (naziv laboratorija/name of laboratory) u svrhu određivanja razine radionuklida joda-131, cezija-134 i cezija-137 i da su rezultati laboratorijskih ispitivanja u skladu sa najvećim dopuštenim razinama iz članka 3. stavka 4. Pravilnika/to determine the level of the radionuclides, iodine-131, caesium-134 and caesium-137, and the analytical results are in compliance with the maximum levels referred to in Article 3 (4) of the Ordinance. Analitičko izvješće nalazi se u Privitku/The analytical report is attached.

U/done at ……………………… Dana/on…………………............

                                                Potpis i pečat ovlaštenog predstavnika
                                                nadležnog tijela iz članka 3. stavka 6./stamp
                                                and signature of authorised representative of
                                                competent authority referred to in Article 3 (6)

Dio koji popunjava osoba ovlaštena za provođenje službene kontrole na graničnom prijelazu/Part to be completed by the competent authority at the border crossing

☐ Pošiljka je prihvaćena za puštanje u slobodni promet/The consignment has been accepted for release for free circulation.

☐ Pošiljka nije prihvaćena za puštanje u slobodni promet/The consignment has not been accepted for release for free circulation.

…………………………………………………………………………(osoba ovlaštena za provođenje službene kontrole/Competent authority)

Datum/Date                            Pečat/Stamp                         Potpis/Signature

DODATAK 3.

NAJVEĆE DOPUŠTENE RAZINE RADIOAKTIVNE KONTAMINACIJE ZA HRANU I HRANU ZA ŽIVOTINJE

**Tablica 1. Najveće dopuštene razine radioaktivne kontaminacije za hranu[[2]](#footnote-29081-2) (Bq/kg)**

|  |  |  |  |  |
| --- | --- | --- | --- | --- |
|  | Hrana za dojenčad i malu djecu | Mlijeko i mliječni proizvodi | Ostala hrana, osim tekuće hrane | Tekuća hrana |
| Zbroj izotopa stroncija, osobito Sr-90 | 75 | 125 | 750 | 125 |
| Zbroj izotopa joda, osobito I-131 | 100 | 300 | 2000 | 300 |
| Zbroj alfa-emitirajućih izotopa plutonija i transplutonijskih elemenata, osobito Pu-239, Am-241 | 1 | 1 | 10 | 1 |
| Zbroj svih ostalih nuklida čije je poluvrijeme raspada duže od 10 dana, osobito Cs-134 i Cs-137, osim C-14 i H-3 | 200 | 200 | 500 | 200 |

**Tablica 2. Najveće dopuštene razine radioaktivne kontaminacije za hranu za životinje[[3]](#footnote-29081-3) (Bq/kg)**

|  |  |
| --- | --- |
|  | Hrana za životinje |
| Zbroj izotopa Cs-134 i Cs-137 | 500 |
| Zbroj izotopa joda, osobito I-131 | 2000a |

aOva vrijednost je privremena i jednaka kao i za hranu sve do dobivanja procjene čimbenika prijenosa joda s hrane za životinje na hranu.

[[1](#footnote-29081-1-backlink)] Pravilnikom se preuzimaju odredbe Uredbe Komisije (EU) br. 297/2011 od 25. ožujka 2011. godine kojom se propisuju posebna pravila za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima i odredbe Uredbe Komisije (EU) br. 351/2011 od 11. travnja 2011. godine kojom se mijenja i dopunjuje Uredba (EU) br. 297/2011.

[[2](#footnote-29081-2-backlink)] Razine su primjenjive na koncentriranu i dehidriranu hranu i izračunate su na osnovi rekonstituiranih proizvoda gotovih za konzumaciju.

[[3](#footnote-29081-3-backlink)] Najveća dopuštena razina odnosi se na hranu za životinje s udjelom vode od 12%.

Pravilnik, NN 51/2011-1132